**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 7. Устава Републике Србије, према којој Република Србија, између осталог, уређује и обезбеђује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ**

Разлози за доношење овог закона садржани су у потреби да се текст Закона о поступку уписа у катастар непокретности и водова („Службени гласник РС”, бр. 41/18 и 95/18 – у даљем тексту: Закон) усклади са најновијим изменама и допунама Закона о планирању и изградњи, у циљу бржег и ефикаснијег провођења промена у катастру непокретности и водова на основу пројеката парцелације и препарцелације израђених за потребе експропријације приликом изградње линијских инфраструктурних објеката и инфраструктурних пројеката од посебног значаја у области нискоградње, чиме ће се убрзати почетак изградње и омогућити брже прибављање грађевинских дозвола за ове пројекте од значаја за Републику Србију.

Све планиране измене не угрожавају уставна и људска права грађана Републике Србије, а са друге стране стварају услове за ефикаснију реализацију пројеката од значаја за Републику Србију.

Такође, за објекте за које је утврђен јавни интерес за експропријацију, вођен и окончан поступак експропријације и донето решење постало правноснажно, није дозвољен упис забележбе спора по било ком основу, јер то директно утиче на извршење обавеза које је Република Србија преузела потписивањем и потврђивањем међународних споразума, односно закључењем уговора проистеклим из тих међународних споразума, а у којима је уговорна страна.

Наиме, у већини тих уговора обавезана је српска страна да непокретности преда без икаквих терета, а постојање забележбе спречава извршење те обавезе, што може довести до захтева друге уговорне стране за накнаду штете или примену неке друге санкције предвиђене уговором за неизвршење обавезе једне уговорне стране.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона, у члану 15. додаје се став 7. којим је прописан изузетак код уписа забележбе.

Чланом 2. Предлога закона, мења се члан 31. став 3. Закона тако што се прописује да ће се приоритетно одлучивати о упису који се врши на основу прописа којим се уређује експропријација.

Чланом 3. Предлога закона, прописано је да на захтев корисника експропријације, по решењу о експропријацији односно решењу о административном преносу, забележбе из члана 1. овог закона, уписане до дана ступања на снагу овог закона, бришу се даном ступања на снагу овог закона.

Чланом 4. Предлога закона, прописана је примена закона.

Чланом 5. Предлога закона, прописано је ступање на снагу овог закона.

**IV.ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна финансијска средства из буџета Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, број 20/12 - пречишћен текст), с обзиром на то да је неопходна што хитнија примена овог закона, као и поступака који су предвиђени овим законом. Такође, изменa и допунa Закона ће битно допринети олакшавању постојећих процедура, што доприноси бољем положају странака и позитивном ефектима на привреду.

**VI. РАЗЛОЗИ ЗА СТУПАЊЕ НА СНАГУ ИЗМЕНE И ДОПУНE ЗАКОНА НАРЕДНОГ ДАНА ОД ДАНА ОБЈАВЉИВАЊА У СЛУЖБЕНОМ ГЛАСНИКУ РЕПУБЛИКЕ СРБИЈЕ**

Предлаже се ступање на снагу овог закона наредног дана од дана објављивања у „Службеном гласнику Републике Србије”, како би се уграђене измене и допуне, којима се побољшава текст Закона и превазилазе проблеми из праксе, могле одмах применити у пракси. С обзиром на наведено, неопходнo је ступање на снагу наредног дана од дана објављивања у „Службеном гласнику Републике Србије”, као и што хитнија примена у пракси.